ଭୁବନେଶ୍ବର, ଏପ୍ରିଲ ୨୨ (ଓଡିଶା ଡଟ କମ) ରାଷ୍ଟ୍ରୀୟ ମର୍ଯ୍ୟାଦା ସହକାରେ ପୂର୍ବତନ ଓଡିଶା ମୁଖ୍ୟମନ୍ତ୍ରୀ ତଥା ବରିଷ୍ଠ କଂଗ୍ରେସ ନେତା ଜାନକୀ ବଲ୍ଲଭ ପଟ୍ଟନାୟକଙ୍କ ପୁରୀ ସ୍ବର୍ଗଦ୍ବାରରେ ବୁଧବାର ଶେଷ କୃତ୍ୟ ସମ୍ପନ୍ନ ହୋଇଛି ।
ପୁତ୍ର ପୃଥ୍ବୀ ବଲ୍ଲଭ ତାଙ୍କୁ ମୁଖାଗ୍ନି ଦେଇଥିଲେ । ବୁଧବାର ପ୍ରଥମେ ଏହି ମହାନ ନେତାଙ୍କ ମର ଶରୀର କଂଗ୍ରେସ ଭବନକୁ ଓ ପରେ ତାଙ୍କର ଗ୍ରାମ ରାମେଶ୍ବରକୁ ଶୋଭାଯାତ୍ରାରେ ନିଆ ଯାଇଥିଲା । ହଜାର ହଜାର କଂଗ୍ରେସ କର୍ମୀ, ଶୁଭେଚ୍ଛୁ ଓ ସମାଜର ବିଭିନ୍ନ ବର୍ଗର ଲୋକ ଉଭୟ ସ୍ଥାନରେ ତାଙ୍କର ଶେଷ ଦର୍ଶନ କରିଥିଲେ।
ପୁରୀ ସ୍ବର୍ଗ ଦ୍ବାରରେ ମଧ୍ୟ ତାଙ୍କ ଶେଷଦର୍ଶନ କରିବା ପାଇଁ ବ୍ୟାପକ ଜନ ସମାଗମ ହୋଇଥିଲା ।
ଅଖିଳ ଭାରତୀୟ କଂଗ୍ରେସ କମିଟିର ସଦସ୍ୟ ଗୁଲାମ ନବି ଆଜାଦ ପାର୍ଟି ଅଧକ୍ଷ୍ୟା ସୋନିଆ ଗାନ୍ଧୀ ଓ ଉପାଧ୍ୟକ୍ଷ ରାହୁଲ ଗାନ୍ଧୀଙ୍କ ତରଫରୁ ଜାନକୀଙ୍କୁ ଶ୍ରଦ୍ଧାଞ୍ଜଳି ଦେବାପାଇଁ ଭୁବନେଶ୍ବରରେ ପହଞ୍ଚି ଥିଲେ ଓ ତାଙ୍କ ପରିବାରବର୍ଗଙ୍କୁ ସମବେଦନା ଜଣାଇଥିଲେ ।
